Konczek József

*Rajongás a bodzabokornak*

Keserű szerelmű bokrom, bodzám,

állj mindig mögém.

…tudod, volt az ősz, a tél,

az elvirágzott szellőrózsa,

nyelvembe mart a vad-csókos kökény,

a csipkebogyó a kúpos havak közt virágzott,

hiszen mind a fagy érlelte gyöngyök is virágok,

vérpiros húsúak, leplezetlen drágák –

kökény, vadrózsa,

 csókra húzó szilaj-hűtlenek,

de bodzabokrom, hadd legyek veled,

borítsd az arcomra árnyas tenyered,

kínáld nekem fehér tányérjaid,

 te kesernyésen mámorító

 méznél édesebb zamatú asszony,

szerettem én a hóvirágot, szerettem az ibolyát,

a gyöngyvirágot, a jácintot is,

és nem sirattam őket el,

 csak várakoztam,

tudtam, hogy megjössz,

s játszani hívsz mély földutak mentén,

 friss források mellett,

 térdig járni avar-horhosokban,

 nagy tenyereden

 a nyüzsögő\* méhekkel izgatottan,

bodzabokrom, bodzám

\*nyüzsögő= „rajongó rajok”, méhek